
ДАСТУРАМАЛИ № ___ 

дар бораи тартиби пешниҳоди маълумот аз ҷониби 
ташкилотҳои молиявӣ ба Портали муқоисаи 
хизматрасониҳои молиявӣ
Дастурамали №_ дар бораи тартиби пешниҳоди маълумот аз ҷониби ташкилотҳои молиявӣ ба Портали муқоисаи хизматрасониҳои молиявӣ (минбаъд - Дастурамал) мутобиқи моддаҳои 6 ва 7 Қонуни Ҷумҳурии Тоҷикистон «Дар бораи Бонки миллии Тоҷикистон», моддаи 55 Қонуни Ҷумҳурии Тоҷикистон Дар бораи фаъолияти бонкӣ”, моддаи 61 Қонуни Ҷумҳурии Тоҷикистон «Дар бораи фаъолияти бонкии исломӣ», моддаи 3 Қонуни Ҷумҳурии Тоҷикистон «Дар бораи ташкилотҳои маблағгузории хурд», моддаҳои 4, 7 ва 8 Қонуни Ҷумҳурии Тоҷикистон «Дар бораи хизматрасониҳои пардохтӣ ва низоми пардохтӣ», моддаҳои 33 ва 34 Қонуни Ҷумҳурии Тоҷикистон «Дар бораи фаъолияти суғуртавӣ», моддаҳои 3 ва 39 (1) Қонуни Ҷумҳурии Тоҷикистон «Дар бораи ҳимояи ҳуқуқи истеъмолкунандагон» ва сатри 55 Нақшаи чорабиниҳои амалисозии Стратегияи миллии фарогирии молиявии Ҷумҳурии Тоҷикистон барои солҳои 2022–2026, ки бо қарори Ҳукумати Ҷумҳурии Тоҷикистон аз 1 июли соли 2022, №314 тасдиқ шудааст, таҳия гардида, тартиби аз ҷониби ташкилотҳои қарзии молиявӣ ва ташкилотҳои суғуртавӣ (минбаъд – ташкилотҳои молиявӣ) ифшо намудани маълумотро тавассути Портали муқоисаи хизматрасониҳои молиявӣ (минбаъд – Портал) муайян менамояд.
Портал бо мақсади таъмини шаффофияти фаъолияти низоми бонкӣ ва суғурта, дастрасии истеъмолкунандагон ба маълумоти саҳеҳ ва боэътимод дар бораи нархҳои хизматрасониҳои молиявӣ ва фароҳам овардани имконияти муқоисаи онҳо, рушди рақобати солим дар низоми бонкӣ ва суғурта, тавсеаи хизматрасониҳои молиявӣ дар мамлакат ва баланд бардоштани сатҳи саводнокии молиявии аҳолӣ таъсис дода шудааст.

Портал бо мақсади иттилоотонӣ пеш бурда мешавад ва маълумоти он ҳамчун оферта ҳисоб намеёбад.

1. МУҚАРРАРОТИ УМУМӢ
1. Дар Дастурамал мафҳумҳои асосии зерин истифода мешаванд:

·  API (Application Programming Interface – интерфейси барномавии мубодилаи маълумот), ки интиқоли автоматии маълумотро байни низомҳои иттилоотии ташкилотҳои молиявӣ ва Портал таъмин менамояд;

· дастури техникӣ – ҳуҷҷати тасдиқнамудаи Бонки миллии Тоҷикистон, ки талаботи техникӣ ва шаклҳои мубодилаи маълумотро  муайян менамояд;

· истифодабаранда – шахси воқеӣ ё ҳуқуқие, ки аз маълумоти Портал истифода мебарад;

· муҳити озмоишӣ – муҳити алоҳидаи техникӣ барои санҷиши мутобиқати воситаҳои барномавӣ ва дурустии интиқоли маълумот пеш аз пайвастшавӣ ба муҳити кории Портал;

·  муҳити корӣ – муҳити асосии Портал, ки барои қабул, коркард ва нашри маълумоти воқеии ташкилотҳои молиявӣ истифода мешавад;

· нархи хизматрасонии молиявӣ – маблағҳо ва пардохтҳоеро дар бар мегирад, ки муштарӣ барои гирифтани хизматрасонии молиявӣ пардохт менамояд;

· Портал – низоми иттилоотии муқоисаи хизматрасониҳои молиявӣ, ки таҳти назорати  Бонки миллии Тоҷикистон фаъолият намуда, барои ҷамъоварӣ, коркард, нигоҳдорӣ ва нашри маълумот оид ба нархҳои хизматрасониҳои молиявӣ пешбинӣ шудааст;

·  субъектҳои Портал – Бонки миллии Тоҷикистон ва ташкилотҳои молиявие мебошанд, ки мутобиқи қонунгузории Ҷумҳурии Тоҷикистон, санадҳои меъёрии ҳуқуқии Бонки миллии Тоҷикистон ва Дастурамал дар фаъолияти Портал иштирок намуда, ҳуқуқ ва уҳдадориҳои муайян доранд; 

· хизматрасонии молиявӣ – хизматрасоние, ки аз ҷониби ташкилотҳои молиявӣ мутобиқи қонунгузории Ҷумҳурии Тоҷикистон ва санадҳои меъёрии ҳуқуқии Бонки миллии Тоҷикистон пешниҳод карда мешавад;

· хавфҳои амнияти иттилоотӣ – ҳар гуна воқеа ё амал, ки метавонад ба махфият, мукаммалӣ ё дастрасии маълумоти Портал ва низомҳои иттилоотии он таъсири манфӣ расонад;
· ҳуҷраи шахсӣ – муҳити электронии инфиродӣ дар Портал, ки барои ҳар як истифодабарандаи ваколатдори ташкилоти молиявӣ таъсис дода шуда, имконияти ворид намудан, таҳрир, навсозӣ, ирсол ва дастрасӣ ба маълумот, инчунин идоракунии фаъолияти вобаста ба истифодаи Порталро фароҳам меорад; 

· ҳамгироӣ (интегратсия) – маҷмуи чорабиниҳои техникӣ ва ташкиливу ҳуқуқӣ, ки барои пайваст намудани низомҳои иттилоотии ташкилотҳои молиявӣ ба Портал амалӣ карда мешаванд.
2. Дастурамал тартиби пешниҳоди маълумот дар бораи нархҳои хизматрасониҳои молиявиро ба Портал пешбинӣ намуда, талабот нисбат ба саҳеҳӣ, пуррагӣ, мубрамият ва тартиби навсозии чунин маълумот, инчунин муносибатҳои байни Бонки миллии Тоҷикистон ва ташкилотҳои молиявиро танзим менамояд.

3. Талаботи Дастурамал барои ҳамаи ташкилотҳои молиявие, ки фаъолияти худро дар асоси иҷозатномаи Бонки миллии Тоҷикистон амалӣ менамоянд, ҳатмӣ мебошад.
4. Портал бо мақсади таъмини дастрасии истифодабарандагон ба маълумоти саҳеҳ, пурра ва мубрам оид ба нархҳои хизматрасониҳои молиявӣ вазифаҳои асосии зеринро иҷро менамояд:

·  таъмин намудани дастрасии озод ва баробари маълумот оид ба нархҳои хизматрасониҳои молиявӣ ба истеъмолкунандагони хизматрасониҳои молиявӣ;

·  фароҳам овардани имконияти муқоисаи нархҳо, шартҳо ва хусусиятҳои асосии хизматрасониҳои молиявӣ;

·  мусоидат ба қабули қарорҳои огоҳона ва дурусти молиявӣ аз ҷониби истеъмолкунандагони хизматрасониҳои молиявӣ;

·  баланд бардоштани сатҳи шаффофият дар фаъолияти ташкилотҳои молиявӣ;

·  мусоидат ба рушди рақобати солим байни ташкилотҳои молиявӣ;

·  баланд бардоштани сатҳи саводнокии молиявии аҳолӣ;

·  таъмини ҳимояи ҳуқуқу манфиатҳои қонунии истеъмолкунандагони хизматрасониҳои молиявӣ;
·  таҳкими эътимоди аҳолӣ ба низоми бонкӣ ва суғуртаи мамлакат.  
 2. ҲУҚУҚ ВА УҲДАДОРИҲОИ СУБЪЕКТҲОИ ПОРТАЛ
5. Бонки миллии Тоҷикистон, бо мақсади таъмини фаъолияти самаранок, устувор ва шаффофияти Портал ваколатҳои зеринро амалӣ менамояд:

·  роҳандозии фаъолияти Портал; 

·  муайян намудани талаботи ҳуқуқӣ, ташкилӣ ва техникӣ оид ба фаъолияти Портал; 

·  тасдиқи дастури техникӣ ва дигар ҳуҷҷатҳои зарурӣ оид ба ҳамгироӣ (интегратсия) бо Портал; 

·  қабули қарор оид ба такмил ва рушди Портал; 

·  муқарар намудани талаботи иловагӣ оид ба пешниҳоди маълумот ва фаъолияти техникии Портал дар ҳолатҳои зарурӣ; 

·  танзими номгӯи хизматрасониҳои молиявӣ ва нархи онҳо, ки дар Портал ҷойгир карда мешаванд. 
6. Бонки миллии Тоҷикистон уҳдадор аст, ки нисбат ба ҳамаи субъектҳои Портал принсипҳои бетарафӣ, баробарӣ ва шаффофиятро таъмин намояд. 
7. Таъмини фаъолияти мунтазам ва бехатари Портал, бартарафсозии камбудиҳо ва нуқсонҳои техникӣ, инчунин ҳолатҳои форсмажорӣ аз ҷониби воҳиди сохтории Бонки миллии Тоҷикистон дар самти технологияҳои иттилоотӣ амалӣ карда мешавад.
8. Пайвастнамоии ташкилотҳои молиявӣ, назорати фаъолияти доимӣ, азнавсозии маълумот,  нигоҳдорӣ ва пешбурди кори Портал аз ҷониби воҳиди сохтории Бонки миллии Тоҷикистон дар самти ҳимояи ҳуқуқҳои истеъмолкунандагони хизматрасониҳои молиявӣ амалӣ карда мешавад. 
9. Ташкилотҳои молиявӣ уҳдадоранд: 
·  ба Портал маълумоти саҳеҳ, боэътимод ва мубрам пешниҳод намоянд; 

·  мутобиқати маълумоти ба Портал пешниҳодшавандаро бо маълумоти дар сомонаҳои расмии худ ҷойгиршуда таъмин намоянд; 

·  интиқоли маълумотро тавассути API (тибқи Замимаи 1) ва ё ҳуҷраи шахсӣ (тибқи Замимаи 2) таъмин намоянд; 

·  шахсони масъулро барои ҳамгироии (интегратсия) маълумот ба Портал, дастгирии техникии он ва ҳамкорӣ бо Бонки миллии Тоҷикистон дар ин самт муайян намоянд (маълумоти шахсони масъул, яъне ному насаб, вазифа, суроғаи электронӣ ва рақами телефони кории онҳоро пешниҳод намуда, дар сурати тағйир ёфтани маълумот на дертар аз 5 (панҷ) рӯзи корӣ Бонки миллии Тоҷикистонро огоҳ намоянд); 

·  дар сурати қатъшавии фаъолияти API, маҳдуд гардидани дастрасӣ ба ҳуҷраи шахсӣ ва дигар ҳолатҳое, ки ба интиқоли саривақтии маълумот ба Портал таъсир мерасонанд, на дертар аз 2 (ду) рӯзи корӣ Бонки миллии Тоҷикистонро хабардор намоянд; 

·  барои бартараф намудани камбудиҳо ва нуқсонҳои ошкоршуда, ки ба пешниҳоди маълумот ба Портал таъсир мерасонанд, чораҳои фаврӣ андешанд; 

·  талаботи амнияти иттилоотиро, ки дар Дастурамал ва дигар санадҳои меъёрии ҳуқуқии Бонки миллии Тоҷикистон пешбинӣ шудаанд, риоя намоянд.

10. Ташкилотҳои молиявӣ ҳуқуқ доранд: 

·  ба Бонки миллии Тоҷикистон оиди дастрасӣ ба масъалаҳои техникӣ муроҷиат намоянд; 

·  барои такмил додани фаъолияти Портал ба Бонки миллии Тоҷикистон пешниҳод манзур намоянд; 

·  аз Бонки миллии Тоҷикистон оид ба фаъолияти воситаҳои техникии ҳамгироӣ (интегратсия) маълумот дархост намоянд; 

·  дар муҳити озмоишии Портал санҷишҳои техникӣ гузаронанд. 

11. Ташкилотҳои молиявӣ барои дастрасии васеи иттилоот оид ба хизматрасониҳои молиявии худ ба истеъмолкунандагон, дар Портал ҳуқуқҳои баробар доранд.  
 3. ТАРТИБИ ПАЙВАСТШАВИИ ТАШКИЛОТҲОИ 
МОЛИЯВӢ БА ПОРТАЛ
12. Пайвастшавии ташкилотҳои молиявӣ ба Портал танҳо баъд аз иҷро намудани талаботи техникӣ ва ташкилии муқаррарнамудаи Бонки миллии Тоҷикистон анҷом дода мешавад. 
13. Ҳамгироӣ (интегратсия) бо Портал тавассути API (тибқи Замимаи 1) ва ё ҳуҷраи шахсӣ (тибқи Замимаи 2)  иҷозат дода мешавад. 
14. Барои пайвастшавӣ ба Портал ташкилоти молиявӣ ба Бонки миллии Тоҷикистон дархости хаттӣ пешниҳод менамояд, ки дар он маълумоти зерин нишон дода мешаванд: 

· номи пурраи ташкилот; 

· маълумот оид ба иҷозатнома; 

· маълумот дар бораи шахси масъул ва воситаҳои тамос бо ӯ; 

· маълумот оид ба инфрасохтори техникӣ барои ҳамгироӣ (интегратсия)-и истифодашаванда; 

· дигар маълумоте, ки аз ҷониби Бонки миллии Тоҷикистон талаб карда мешавад. 
15. Бонки миллии Тоҷикистон дархостро дар муҳлати на дертар аз 15 (понздаҳ) рӯзи корӣ баррасӣ намуда, барои пайвастшавӣ ба муҳити озмоишии Портал ба ташкилоти молиявӣ шароит фароҳам меорад. Дар муҳити озмоишӣ санҷиши дурустии интиқоли маълумот, мутобиқати сохтори маълумот, тариқи API ва ё ҳуҷраи шахсӣ, анҷом дода мешавад ва дар сурати бомуваффақият анҷом ёфтани санҷишҳо ва бартараф гардидани камбудиҳои ошкоршуда, ба ташкилоти молиявӣ иҷозати пайвастшавӣ ба муҳити корӣ дода мешавад.
16. Дар ҳама сурат фаъолияти ташкилотҳои молиявӣ дар муҳити озмоишӣ наметавонад аз 60 (шаст) рӯзи тақвимӣ зиёд бошад. 
17. Аз лаҳзаи пайвастшавӣ ба муҳити корӣ ташкилоти молиявӣ уҳдадор аст, ки интиқоли мунтазами маълумотро мутобиқи талаботи Дастурамали таъмин намояд.
18. Ташкилотҳои молиявие, ки то мавриди амал қарор гирифтани Дастурамал фаъолияти худро амалӣ менамуданд, уҳдадоранд на дертар аз 3 (се) моҳ аз рӯзи мавриди амал қарор гирифтани Дастурамал фаъолияти худро ба талаботи он мутобиқ намоянд. 
19. Ташкилотҳои молиявие, ки пас аз мавриди амал қарор гирифтани Дастурамал иҷозатномаи Бонки миллии Тоҷикистонро мегиранд, уҳдадоранд дар давоми на дертар аз 6 (шаш) моҳ аз рӯзи гирифтани иҷозатнома талаботи Дастурамали мазкурро иҷро намоянд.

4. ТАЛАБОТ НИСБАТ БА МАЪЛУМОТИ БА ПОРТАЛ ПЕШНИҲОДШАВАНДА
20. Ташкилотҳои молиявӣ уҳдадоранд, ки пешниҳод, интиқол ва навсозии маълумотро дар бораи нархи хизматрасониҳои молиявии худ тавассути API ва ё ҳуҷраи шахсӣ мутобиқи талаботи Дастурамал ба роҳ монанд, аз ҷумла:

·  таҳия, ҷорӣ ва нигоҳдории API - ро барои интиқоли маълумот ба Портал таъмин намоянд ва ё аз муҳити ҳуҷраи шахсӣ дуруст истифода баранд;

·  фаъолияти устувор ва шабонарӯзии API ва ё интиқоли маълумот тариқи ҳуҷраи шахсӣ, аз ҷумла ба ҳадди ақал расонидани вақти қатъшавӣ, бартараф намудани нуқсонҳои техникӣ ва нигоҳ доштани сатҳи зарурии дастрасӣ ва коршоямиро таъмин намоянд;

·  кормандони масъулро барои ҳамоҳангсозии масъалаҳои техникӣ, дастгирии фаъолияти API ва ё ворид намудани маълумот тариқи ҳуҷраи шахсӣ ва ҳамкорӣ бо Бонки миллии Тоҷикистон таъин намоянд;

·  барои мукотиба бо Бонки миллии Тоҷикистон суроғаи алоҳидаи почтаи электрониро фаъол гардонанд;

·  муроҷиатҳо, паёмҳо ва дархостҳои аз ҷониби истифодабарандагон/истеъмолкунандагони хизматрасониҳои молиявӣ ва Бонки миллии Тоҷикистон ирсолшавандаро сари вақт баррасӣ намоянд;

·  ҳар семоҳа ба Бонки миллии Тоҷикистон аз рӯйи шакли муқараргардида, (тибқи Замимаи 3) ҳисобот оид ба натиҷаи баррасии дархостҳои тавассути Портал ирсолгардидаро пешниҳод намоянд.
21. Портал имконияти муқоиса намудани нархҳои хизматрасониҳои молиявии зеринро таъмин менамояд:

·  қарзҳои ташкилотҳои молиявӣ, аз ҷумла қарзҳои истеъмолӣ, қарзҳои ипотекӣ, қарзҳои автомобилӣ, қарзҳои тиҷоратӣ;

·  маҳсулоти маблағгузории исломӣ (муробаҳа, мушорака, мудораба, иҷора, истисно ва дигар маҳсулоти молиявии исломӣ) ва дигар намудҳои қарз;

·  пасандозҳо ва амонатҳо;

·  пасандозҳо ва амонатҳои исломӣ;
·  хизматрасониҳои ҳисоббаробаркунӣ ва хазинавӣ;
·  барориш ва хизматрасонии кортҳои пардохтии бонкӣ;

·  ҳамёнҳои электронӣ ва дигар воситаҳои электронии пардохтӣ;

·  интиқоли маблағ, аз ҷумла маблағҳои электронӣ;

·  хизматрасониҳои эвайрингӣ ва қабули пардохтҳо;
·  хизматрасониҳои молиявии барои муҳоҷирон пешбинишуда;
·  суғуртаи ихтиёрии воситаҳои нақлиёти автомобилӣ;
·  суғуртаи ихтиёрии молу мулк;
·  суғуртаи ихтиёрии тиббӣ;
·  суғуртаи ихтиёрӣ аз ҳолатҳои нохуш ва беморӣ;
·  суғуртаи ихтиёрии сафаркунандагон ба хориҷи кишвар;
·  суғуртаи ихтиёрии корҳои сохтмонию васлкунӣ;
·  суғуртаи ихтиёрии хавфҳои тиҷоратӣ ва молиявӣ;
·  суғуртаи ихтиёрии ҷавобгарии маданию ҳуқуқӣ;
·  суғуртаи ихтиёрии борҳо.

·  қурби асъор (қурби расмии Бонки миллии Тоҷикистон ва қурби хариду фурӯши асъор дар ташкилотҳои қарзии молиявӣ нисбат ба сомонӣ).
22. Ташкилотҳои молиявӣ уҳдадоранд ба Портал маълумот дар бораи суроғаи ҷойгиршавӣ ва номгӯи хизматрасониҳои пешниҳодшаванда тавассути банкоматҳо, терминалҳои худкори худхизматрасон, филиалҳо ва марказҳои хизматрасонӣ (аз ҷумла, марказҳои хизматрасонии шабонарӯзӣ (24/7)), агентҳо ва субагентҳои пардохтиро пешниҳод намоянд.
23. Бо назардошти рушди низоми бонкӣ ва суғурта ва пешниҳод шудани хизматрасониҳои молиявии нав, Бонки миллии Тоҷикистон метавонад номгӯи хизматрасониҳое, ки нархи онҳо дар Портал ҷойгир карда мешаванд, васеъ намояд.
24. Хизматрасониҳои молиявии ташкилотҳои қарзии молиявӣ, ки ба Портал пешниҳод мегарданд, бояд маълумоти зеринро дар бар гиранд: 
·  намуди хизматрасонии молиявӣ;

·  номгӯи хизматрасонии молиявӣ;

·  асъори хизматрасонии молиявӣ;

·  маблағи ҳадди ақал ва ҳадди аксари хизматрасонии молиявӣ/ маблағгузории исломӣ;

·  муҳлати камтарин ва ниҳоии хизматрасонии молиявӣ;

·  меъёри фоизӣ, иловапулӣ ё меъёри тарифӣ;

·  комиссияҳо ва дигар пардохтҳои ҳатмӣ;

·  меъёри самараноки фоизӣ ё меъёри самараноки тарифӣ;
· талабот нисбат ба таъминот, зомин ё дигар шаклҳои таъмини иҷрои уҳдадориҳо, агар пешбинӣ шуда бошад;

·  рӯйхати ҳуҷҷатҳои зарурӣ;

·  шартҳо ва маҳдудиятҳои асосӣ;

·  тартиб ва шартҳои пардохти пеш аз муҳлат/шартҳои қатъи пеш аз муҳлати шартнома;

·  шартҳои иловагӣ (агар пешбинӣ шуда бошад, ҳатман нишон дода шаванд);

·  дигар маълумоте, ки аз ҷониби Бонки миллии Тоҷикистон муайян карда мешавад.

25. Хизматрасониҳои молиявии ташкилотҳои суғуртавӣ, ки ба Портал пешниҳод мегарданд, бояд маълумоти зеринро дар бар гиранд:
·  намуди суғурта;

·  хавфи суғуртавӣ;
·  объекти суғурта;

·  маблағи суғуртавӣ;

·  мукофоти/ҳаққи суғуртавӣ;
·  муҳлати амали шартномаи суғурта;

·  рӯйхати ҳуҷҷатҳои зарурӣ барои бастани шартномаи суғурта;

·  андозаи ҳадди ақал ва ҳадди аксари пардохту ҷуброни суғуртавӣ;

·  ҳодисаи суғуртавӣ;

·  рӯйхати ҳуҷҷатҳои зарурӣ барои гирифтани пардохту ҷуброни суғуртавӣ;

·  маҳдудиятҳо ва шартҳои муҳим;

·  шартҳои иловагӣ (агар пешбинӣ шуда бошад, ҳатман нишон дода шаванд);

·  дигар маълумоте, ки аз ҷониби Бонки миллии Тоҷикистон муайян карда мешавад.
26. Маълумот ба Портал бо забонҳои давлатӣ ва русӣ, инчунин англисӣ пешниҳод карда мешаванд.

5. ТАРТИБИ НАВСОЗИИ МАЪЛУМОТ ВА ТАЛАБОТ НИСБАТ 
БА ҲАМГИРОИИ (ИНТЕГРАТСИЯИ) ТЕХНИКӢ
27. Навсозии маълумот тавассути API ва ё ҳуҷраи шахсӣ амалӣ карда мешавад. 
28. Дар сурати тағйир ёфтани яке аз шартҳои хизматрасонии молиявӣ, ки дар Портал ҷойгир карда шудааст, ташкилоти молиявӣ уҳдадор аст, ки дар муҳлати на дертар аз 2 (ду) рӯзи корӣ аз лаҳзаи мавриди амал қарор гирифтани чунин тағйирот навсозии маълумотро дар Портал таъмин намояд.
29. Дар ҳолате, ки тағйирот бо талаботи қонунгузории Ҷумҳурии Тоҷикистон, санадҳои меъёрии ҳуқуқии Бонки миллии Тоҷикистон ё қарорҳои мақомоти дахлдори давлатӣ вобаста бошад, Бонки миллии Тоҷикистон метавонад муҳлати кӯтоҳтар ва ё дарозтари навсозии маълумотро муайян намояд. 
30. Дар ҳолати ҷорӣ намудани хизматрасонии нави молиявӣ, ташкилоти молиявӣ уҳдадор аст, ки пеш аз оғози пешниҳоди чунин хизматрасонӣ маълумоти дахлдорро барои ҷойгир намудан ба Портал омода намояд. 
31. Маълумоти дар Портал воридгардида бояд шабонарӯзӣ барои мубодилаи маълумот дастрас бошад, ба истиснои ҳолатҳои вобаста ба корҳои нақшавии техникӣ ё ҳолатҳои фавқулода.
32. Ҳамгироии (интегратсияи) низомҳои иттилоотии ташкилоти молиявӣ бо Портал тавассути API ва ё ҳуҷраи шахсӣ амалӣ карда мешавад. 
33. Дар сурати гузаронидани корҳои нақшавии техникӣ, ташкилоти молиявӣ уҳдадор аст, ки Бонки миллии Тоҷикистонро на дертар аз 3 (се) рӯзи корӣ пешакӣ огоҳ намояд. 
34. Дар сурати ворид намудани тағйирот ба сохтори маълумот, форматҳо, параметрҳо ё талаботи техникии API, Бонки миллии Тоҷикистон ташкилотҳои молиявиро пешакӣ огоҳ менамояд.
35. Муҳлати огоҳкунӣ, вобаста ба ҳаҷм ва аҳаммияти тағйирот муайян гардида, набояд аз 30 (си) рӯзи тақвимӣ кам бошад, ба истиснои ҳолатҳое, ки чунин тағйирот бо талаботи қонунгузорӣ ё масъалаҳои амнияти иттилоотӣ вобаста мебошанд.
36. Дар сурати ба миён омадани нуқсонҳои техникӣ, қатъшавии фаъолияти API, ҳамлаҳои киберӣ ё дигар ҳолатҳое, ки ба фаъолияти мунтазами Портал хатар эҷод менамоянд, ташкилотҳои молиявӣ уҳдадоранд фавран Бонки миллии Тоҷикистонро огоҳ намоянд. 

6. ТАЛАБОТ НИСБАТ БА АМНИЯТИ ИТТИЛООТӢ 
ВА ҲИФЗИ МАЪЛУМОТ
37. Таъмини амнияти иттилоот дар Портал бояд бо риояи талаботи қонунгузории Ҷумҳурии Тоҷикистон дар соҳаи амнияти иттилоотӣ, ҳифзи маълумоти шахсӣ ва киберамният амалӣ карда шавад ва тадбирҳои зеринро дар бар гирад: 
·  махфияти маълумот; 

·  тамомияти маълумот; 

·  дастрасии маълумот; 

·  эътимоднокии манбаъҳои маълумот; 

·  устувории фаъолияти Портал; 

·  пешгирии дастрасии беиҷозат; 

·  пешгирии тағйирдиҳӣ, нобудсозӣ ё таҳрифи маълумот.

38. Бонки миллии Тоҷикистон дар самти амнияти иттилоотӣ уҳдадор аст: 
·  фаъолияти мунтазам ва бехатари Порталро таъмин намояд; 

·  барои муҳофизати маълумот аз дастрасии беиҷозат чораҳои техникиву ташкилиро роҳандозӣ намояд; 

·  истифодаи каналҳои ҳифзшудаи алоқаро таъмин намояд; 

·  мониторинги доимии фаъолияти Портал ва инфрасохтори техникиро амалӣ намояд; 

·  ҳолатҳои фавқулода ва ҳодисаҳои амнияти иттилоотиро ошкор намояд, ба қайд гирад ва таҳлил намояд; 

·  нақшаҳои барқарорсозии фаъолияти Порталро таҳия ва татбиқ намояд; 

·  дар ҳолатҳои зарурӣ ташкилотҳои молиявиро дар бораи таҳдидҳо, осебпазириҳо ва ҳодисаҳои амнияти иттилоотӣ огоҳ намояд. 

39. Ташкилотҳои молиявӣ дар самти амнияти иттилоотӣ уҳдадоранд: 
·  ҳифзи низомҳои иттилоотии бо Портал ҳамгирошударо таъмин намоянд; 

·  аз воситаҳои муосири ҳифзи иттилоот истифода баранд; 

·  чораҳои заруриро барои пешгирии таҳдидҳои киберӣ андешанд; 

·  сабти рӯйдодҳои амнияти иттилоотиро таъмин намоянд; 

·  аудит ва арзёбии мунтазами сатҳи амнияти иттилоотиро анҷом диҳанд. 

40. Ҳангоми интиқоли маълумот истифодаи протоколҳо ва механизмҳои ҳифзи иттилоот, аз ҷумла HTTPS, TLS ё дигар воситаҳои муосири рамзгузорӣ ҳатмӣ мебошад.  
41. Дастрасӣ ба воситаҳои техникии ҳамгироӣ (интегратсия), ҳуҷраҳои шахсӣ ва API танҳо ба шахсони ваколатдори ташкилотҳои молиявӣ дода мешавад. 
42. Бонки миллии Тоҷикистон ва ташкилотҳои молиявӣ уҳдадоранд: 
·  низоми идоракунии дастрасиро ҷорӣ намоянд; 

·  аз воситаҳои аутентификатсия ва авторизатсияи боэътимод истифода баранд; 

·  аутентификатсияи бисёрмарҳилавиро барои дастрасии маъмурӣ таъмин намоянд; 

·  сабти ҳамаи амалҳои корбарони ваколатдорро таъмин намоянд.
43. Бонки миллии Тоҷикистон ва ташкилотҳои молиявӣ дар доираи уҳдадориҳои худ бояд на камтар аз як маротиба дар як сол арзёбии хавфҳои амнияти иттилоотиро анҷом диҳанд. 
7. НАЗОРАТ, МОНИТОРИНГ ВА САНҶИШИ 
РИОЯИ ТАЛАБОТИ ДАСТУРАМАЛ

44. Назорат, мониторинг ва санҷиши риояи талаботи Дастурамал аз ҷониби Бонки миллии Тоҷикистон амалӣ карда мешавад. 
8. ҶАВОБГАРӢ БАРОИ РИОЯ НАКАРДАНИ
 ТАЛАБОТИ ДАСТУРАМАЛ
45. Дар ҳолати аз ҷониби ташкилотҳои молиявӣ иҷро нагардидани талаботи дастурамал Бонки миллии Тоҷикистон ҳуқуқ дорад нисбати онҳо мутобиқи моддаи 48 Қонуни Ҷумҳурии Тоҷикистон “Дар бораи Бонки миллии Тоҷикистон” ва моддаи 341 Қонуни Ҷумҳурии Тоҷикистон “Дар бораи фаъолияти суғуртавӣ” чораҳои фаврии ислоҳӣ ва таъсиррасонӣ татбиқ намояд.

ЗАМИМАИ 1  Дастурамали №___
дар бораи тартиби пешниҳоди маълумот 
                                                             аз ҷониби ташкилотҳои молиявӣ ба    

                                                      Портали муқоисаи хизматрасониҳои молиявӣ                                                                      
Сохтори ҳадди ақали маълумот барои интиқол тавассути API

Намунаи сохтори маълумот (JSON)

{
  "product_id": "string",
  "product_name": "string",
  "product_type": "string",
  "currency": "TJS",
  "interest_rate_min": 0,
  "interest_rate_max": 0,
  "fees": "string",
  "term": "string",
  "last_updated": "YYYY-MM-DD"
}

Талаботи умумӣ
1. Ҳар як хизматрасонии молиявӣ бояд дорои идентификатори ягона (product_id) бошад. 

2. Маълумот бояд дар формати JSON интиқол дода шавад. 

3. Санаи охирини навсозӣ (last_updated) ҳатман нишон дода шавад. 

4. Ҳамаи майдонҳо бояд пур карда шаванд. 

5. Маълумот бояд ба талаботи техникии Портал мутобиқ бошад. 

6. Барои намудҳои алоҳидаи хизматрасонии молиявӣ Бонки миллии Тоҷикистон метавонад майдонҳои иловагӣ муқаррар намояд. 

ЗАМИМАИ 2   Дастурамали №___

 дар бораи тартиби пешниҳоди маълумот 

                                                                  аз ҷониби ташкилотҳои молиявӣ ба   

                                                      Портали муқоисаи хизматрасониҳои молиявӣ                                                                       
Сохтори ҳадди ақали маълумот барои ҷойгир намудани 
хизматрасонии молиявӣ тавассути ҳуҷраи шахсӣ
Барои ҷойгир намудани хизматрасонии молиявӣ тавассути ҳуҷраи шахсӣ амалҳои зерин иҷро карда мешаванд:

1. Ба бахши «Ташкилоти молиявӣ» ворид шуда, зербахши «Хизматрасонии молиявӣ»-ро интихоб менамоед.

2. Тугмаи «Илова кардани хизматрасонӣ»-ро пахш менамоед.

3. Варақаи воридкунии маълумотро пур карда, тугмаи «Сабт»-ро пахш менамоед.

Пас аз сабти бомуваффақи маълумот система Шуморо ба саҳифаи «Хизматрасонии молиявӣ» бармегардонад.

Сохтори варақаи воридкунии маълумот

Дар қисми болоии варақаи воридкунии маълумот имконияти интихоби забон (тоҷикӣ, русӣ ва англисӣ) пешбинӣ шудааст. Забони афзалятнок – забони давлатӣ буда, барои бо забонҳои русӣ ва англисӣ ворид кардани маълумот низ шароит фароҳам оварда шудааст.
Интихоби забон ба майдонҳои зерин татбиқ мегардад:

·  номи хизматрасонӣ;

·  шартҳои дастрасӣ;

·  тавсифи хизматрасонӣ.

Маълумот дар ин майдонҳо барои ҳар як забон алоҳида ворид карда мешавад.

Майдонҳои варақаи воридкунии маълумот
1. Номи хизматрасонӣ – ҳатмӣ 

Дар ин майдон номи пурраи хизматрасонии молиявӣ ворид карда мешавад ва имконияти бо се забон кор карданро фароҳам меоварад. 

2. Навъи хизматрасонӣ – ҳатмӣ 

Аз рӯйхати пешниҳодшуда яке аз намудҳои зерини хизматрасониҳои молиявӣ интихоб карда мешавад:

·  қарзҳои ташкилотҳои молиявӣ, аз ҷумла қарзҳои истеъмолӣ, қарзҳои ипотекӣ, қарзҳои автомобилӣ, қарзҳои тиҷоратӣ, 
·  маҳсулоти маблағгузории исломӣ (муробаҳа, мушорака, мудораба, иҷора, истисно ва дигар маҳсулоти молиявии исломӣ) ва дигар намудҳои қарз;

·  пасандозҳо ва амонатҳо;

·  пасандозҳо ва амонатҳои исломӣ;

·  хизматрасониҳои ҳисоббаробаркунӣ ва хазинавӣ;

·  барориш ва хизматрасонии кортҳои пардохтии бонкӣ;

·  ҳамёнҳои электронӣ ва дигар воситаҳои электронии пардохтӣ;

·  интиқоли маблағ, аз ҷумла маблағҳои электронӣ;

·  хизматрасониҳои эквайрингӣ ва қабули пардохтҳо;

·  хизматрасониҳои молиявии барои муҳоҷирон пешбинишуда;
·  суғуртаи ихтиёрии ҳаёт;
·  суғуртаи ихтиёрии воситаҳои нақлиёти автомобилӣ;
·  суғуртаи ихтиёрии молу мулк;

·  суғуртаи ихтиёрии тиббӣ;
·  суғуртаи ихтиёрӣ аз ҳолатҳои нохуш ва беморӣ;
·  суғуртаи ихтиёрии сафаркунандагон ба хориҷи кишвар;
·  суғуртаи ихтиёрии корҳои сохтмонию васлкунӣ; 

·  суғуртаи ихтиёрии хавфҳои тиҷоратӣ ва молиявӣ;
·  суғуртаи ихтиёрии ҷавобгарии маданию ҳуқуқӣ;
·  суғуртаи ихтиёрии борҳо.

3. Асъор – ҳатмӣ 

Асъори хизматрасонии молиявӣ аз рӯйи рамзи рақамии стандарти байналмилалии ISO 4217 интихоб карда мешавад.

	Рамзи ISO
	Асъор

	972
	Сомонии Ҷумҳурии Тоҷикистон (пешфарз)

	840
	Доллари Иёлоти Муттаҳидаи Амрико

	978
	Евро

	810
	Рубли Федератсияи Россия


4. Меъёри фоизи солона (%) – ҳатмӣ  

Дар ин майдон меъёри фоизи солонаи хизматрасонии молиявӣ ворид карда мешавад.

5. Комиссия/ҳаққи хизматрасонӣ – ҳатмӣ (агар пешбинӣ шуда бошад)

Дар ин майдон ҳаҷми комиссия ё ҳаққи хизматрасонӣ нишон дода мешавад.

6. Муҳлат (бо моҳ) – ҳатмӣ (ҳадди ақал ва аксар)

Дар ин майдон муҳлати хизматрасонии молиявӣ бо моҳ нишон дода мешавад.

7. Маблағ ҳадди ақал – ҳатмӣ (агар муқаррар шуда бошад) 

Дар ин майдон маблағи ҳадди ақали хизматрасонии молиявӣ ворид карда мешавад.

8. Маблағи ҳадди аксар – ҳатмӣ  (агар муқаррар шуда бошад)

Дар ин майдон маблағи ҳадди аксари хизматрасонии молиявӣ ворид карда мешавад.

9. Шартҳои дастрасӣ – ҳатмӣ (агар муқаррар шуда бошад)

Дар ин майдон шартҳо ва талаботи асосии дастрасӣ ба хизматрасонии молиявӣ ворид карда мешаванд.

Аз ҷумла:

· синну соли муроҷиаткунанда;

· ҳуҷҷатҳои зарурӣ;

· талабот нисбат ба қарзгир, амонатгузор ё истифодабарандаи хизматрасонӣ;

· дигар шартҳои муҳимми дастрасӣ.

Ин майдон барои се забон (тоҷикӣ, русӣ ва англисӣ) пешбинӣ гардидааст.

10. Тавсифи хизматрасонӣ – ҳатмӣ 

Дар ин майдон маълумоти мухтасар оид ба хусусиятҳо, шартҳо ва бартариҳои хизматрасонии молиявӣ ҷойгир карда мешавад.

Ин майдон барои се забон (тоҷикӣ, русӣ ва англисӣ) пешбинӣ мешавад.

Эзоҳ:

Майдонҳои «Номи хизматрасонӣ», «Шартҳои дастрасӣ» ва «Тавсифи хизматрасонӣ» барои се забон пешбинӣ шудаанд.

Агар маълумот танҳо бо як забон ворид гардида, майдонҳои забонҳои дигар холӣ монанд, система матни воридшударо ба таври худкор дар майдонҳои холии забонҳои дигар нусхабардорӣ менамояд. Ин имконият барои пешгирии холӣ мондани сутуни маълумот бо забонҳои дарҷшуда пешбинӣ шудааст.
ЗАМИМАИ 3   Дастурамали №___

дар бораи тартиби пешниҳоди маълумот 

                                                             аз ҷониби ташкилотҳои молиявӣ ба Портали 

                                                                 муқоисаи хизматрасониҳои молиявӣ 
Ҳисобот оид ба натиҷаи баррасии муроҷиатҳои тавассути Портал ба ташкилотҳои молиявӣ ирсолгардида
Номи ташкилоти молиявӣ: _______________________________

Давраи ҳисоботӣ: семоҳаи ____ соли ______

Санаи пешниҳоди маълумот: «___» __________ соли ______

1. Маълумоти умумӣ оид ба шумора ва вазъи баррасии муроҷиатҳо (ТҚМ ва ТС)
	№
	Нишондиҳанда
	Шумора

	1
	Шумораи умумии муроҷиатҳои тавассути Портал воридгардида
	

	2
	Муроҷиатҳои қонеъгардида
	

	3
	Муроҷиатҳои радгардида 
	

	4
	Муроҷиатҳое, ки аз истеъмолкунанда пешниҳоди маълумоти иловагӣ талаб менамоянд
	

	5
	Муроҷиатҳои аз ҷониби истеъмолкунанда бекоргардида
	

	7
	Муроҷиатҳое, ки муҳлати баррасии онҳо гузаштааст
	


2. Тақсимоти муроҷиатҳо вобаста ба намуди хизматрасонии молиявӣ (ТҚМ)
	№
	Намуди хизматрасонии молиявӣ
	Шумораи муроҷиатҳо
	Қонеъгардида
	Радгардида
	Дар баррасӣ

	1
	Қарзҳо/маблағгузории исломӣ
	
	
	
	

	2
	Пасандозҳо ва амонатҳо
	
	
	
	

	3
	Хизматрасониҳои ҳисоббаробаркунӣ ва хазинавӣ
	
	
	
	

	4
	Барориш ва хизматрасонии кортҳои пардохтии бонкӣ
	
	
	
	

	5
	Ҳамёнҳои электронӣ ва дигар воситаҳои электронии пардохтӣ
	
	
	
	

	6
	Интиқоли маблағ, аз ҷумла маблағҳои электронӣ
	
	
	
	

	7
	Хизматрасониҳои эвайрингӣ ва қабули пардохтҳо
	
	
	
	

	8
	Хизматрасониҳои молиявии барои муҳоҷирон пешбинишуда
	
	
	
	

	9
	Дигар хизматрасониҳои молиявӣ
	
	
	
	

	
	Ҳамагӣ
	
	
	
	


21. Тақсимоти муроҷиатҳо вобаста ба намуди хизматрасонии суғуртавӣ (ТС)

	№
	Намуди хизматрасонии суғуртавӣ
	Шумораи муроҷиатҳо
	Қонеъгардида
	Радгардида
	Дар баррасӣ

	1
	Суғуртаи ихтиёрии ҳаёт
	
	
	
	

	2
	Суғуртаи ихтиёрии воситаҳои нақлиёти автомобилӣ
	
	
	
	

	3
	Суғуртаи ихтиёрии молу мулк
	
	
	
	

	4
	Суғуртаи ихтиёрии тиббӣ
	
	
	
	

	5
	Суғуртаи ихтиёрӣ аз ҳолатҳои нохуш ва беморӣ
	
	
	
	

	6
	Суғуртаи ихтиёрии сафаркунандагон ба хориҷи кишвар
	
	
	
	

	7
	Суғуртаи ихтиёрии корҳои сохтмонию васлкунӣ
	
	
	
	

	8
	Суғуртаи ихтиёрии хавфҳои тиҷоратӣ ва молиявӣ
	
	
	
	

	9
	Суғуртаи ихтиёрии ҷавобгарии маданию ҳуқуқӣ
	
	
	
	

	10
	Суғуртаи ихтиёрии борҳо
	
	
	
	

	
	Ҳамагӣ
	
	
	
	


               Роҳбари ташкилоти молиявӣ                                                                                            ________________________
                 (Насаб, ном ва номи падар)                                                                                                          (имзо ва муҳр)
Бо қарори Раёсати


Бонки миллии Тоҷикистон 


аз «__» _______ соли 20__, №__


тасдиқ шудааст














